Псапэ фщIэным фыхуэпIащIэ
Налшык къалэ дэт медицинэ колледжым мазаем и 14-м Iуэху щхьэпэ щекIуэкIащ.
Медицинэ колледжым и къэфакIуэ гупым пшыхьыр ягъэдахэ. Колледжым щIэсхэмрэ щылажьэхэмрэ я къарукIэ къызэрагъэпэща пшыхьыр лышх уз зыпкърыт сабийхэм ядэIэпыкъуным теухуат. «Псапэ фщIэным фыхуэпIащIэ» Iуэхум кърихьэлIа дэтхэнэми ахъшэу игу пыкIым хуэдиз иридзэрт ашык цIыкIухэм. ЦIыху Iущ гуэрым жиIэгъауэ щытащ: «ФIы щыпщIэкIэ, ар зыхуэпщIэр псом япэ уи щхьэщ, IуэхуфI пщIэху, уи псэр нэхъ къулей мэхъу». КъыжыIапхъэщ, пшыхьыр щекIуэкIа пэшым цIыхур щIэзу зэрыщIэсар, гуапэщ ди щIэблэр псапащIэ Iуэхухэм зэрыпылъыр.
Зэхуэсыр къызэIуахащ икIи ирагъэкIуэкIащ колледжыр къэзыуха Щокъарэ Болэтрэ ЛIыхъугу Аминэрэ, колледжым щеджэ- хэу Пщыкъуэ Iэулэдинрэ Мыхь Залинэрэ. Абыхэм я псалъэхэм къыхагъэщащ зэгуэкIуахэм я махуэм ирихьэлIэу, хабзэ яхуэхъуауэ, лышх къызэузхэм зэрадэIэпыкъун ахъшэ зэрызэхуахьэсыр, пшыхь дахэ зэрырагъэкIуэкIыр. Мы гъэм абы нэхъри зыхуагъэхьэзыращ, я еджапIэр илъэс 80 ирикъурти.
Ахъшэ зрадзэ ашык цIыкIухэр IуплъапIэм щытщ. Макъамэмрэ гушыIэмрэ щIамыдзэ щIыкIэ, абыхэм утыкум кърашащ медицинэ колледжым и унафэщI Пщыбий Светланэ. Пшыхьым кърихьэлIахэр къригъэблэгъа нэужь, Светланэ къызэхуэса псори фIыуэ зэрилъагъур жиIащ.
— Хьэуэ, сэ сыщыуакъым. Нобэ фIыуэ зэрылъагъу псоми я махуэщ. Лъагъуныгъэр езыр куэду зэтепщIыкI гурыщIэщ. Абы и Iыхьэ гуэркIэ сэри фIыуэ фызолъагъу. Лъагъуныгъэр щымыпсэу гур гъащIэншэщ, — жиIэри, Рождественский Роберт и усэм къахуеджащ. ИтIанэ дэтхэнэ зыми ехъуэхъуащ лъагъуныгъэр инрэ куэду я гум щыпсэуну.
Пшыхьыр адэкIэ нэгузыужьу ирагъажьэри, езы колледжым щIэсхэм Iэзагъэшхуэ яхэлъу, еджэным и мызакъуэу, къэфэнми, уэрэд жыIэнми, гушыIэ теплъэгъуэ цIыкIу къагъэлъэгъуэнми зэрыхэзагъэр къызэхуэсахэм хьэкъыу я фIэщ ящIащ. Пэжщ, сымаджэ псоми зэрадэIэпыкъуфын мылъкушхуэ щIалэгъуалэм яхузэхуэхьэсынукъым, ауэ яхузэфIэкI ящIэри, ари гуапэщ.
Инэрокъуэ Данэ.
